METEO: Cod galben de instabilitate atmosferică accentuată, până joi dimineaţă, în mai multe regiuni din ţară
Meteorologii anunţă, marţi, cod galben de instabilitate atmosferică accentuată, până joi dimineaţă, în mai bine de jumătate din ţară. Vor cădea cantităţi importante de precipitaţii, iar vântul va sufla şi cu 70 de kilometri la oră, transmite News.ro.
Potrivit ANM, de marţi, de la ora 16.00, până miercuri la ora 10.00, instabilitatea atmosferică se va accentua treptat în Banat, Oltenia, sud-vestul Transilvaniei şi sudul Crişanei.
”Se va manifesta prin intensificări ale vântului, vijelii (viteze de 50…70 km/h), averse torenţiale, frecvente descărcări electrice şi izolat căderi de grindină. În intervale scurte de timp sau prin acumulare cantităţile de apă vor fi de 20…25 l/mp şi izolat de peste 40 l/mp”, a transmis ANM.
Ulterior, avertizarea cod galben va fi extinsă, până joi la ora 10.00.
”În Banat, Oltenia, Maramureş, vestul Transilvaniei şi al Munteniei, precum şi în zona Carpaţilor Occidentali, vor fi perioade cu instabilitate atmosferică accentuată care se va manifesta prin averse torenţiale, descărcări electrice, intensificări ale vântului şi izolat grindină. În intervale scurte de timp sau prin acumulare cantităţile de apă vor fi de 25…30 l/mp şi izolat de peste 40 l/mp”, a mai transmis ANM.
Meteorologii precizează că manifestări specifice instabilităţii atmosferice vor fi şi în celelalte regiuni, dar pe arii restrânse.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank